Document ID: 32002R1337

Κανονισμός (ΕΚ) αριθ. 1337/2002 της Επιτροπής
της 24ης Ιουλίου 2002
για την τροποποίηση του κανονισμού (ΕΚ) αριθ. 76/2002 για την καθιέρωση προηγούμενης κοινοτικής επιτήρησης των εισαγωγών ορισμένων προϊόντων σιδήρου και χάλυβα που καλύπτονται από τις συνθήκες ΕΚΑΧ και ΕΚ, καταγωγής ορισμένων τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών και την κατάργηση του κανονισμού (ΕΚ) αριθ. 518/94(1), όπως τροποποιήθηκε τελευταία από τον κανονισμό (ΕΚ) αριθ. 2474/2000(2) και ιδίως το άρθρο 11,
τον κανονισμό (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (ΕΟΚ) αριθ. 1765/82, (ΕΟΚ) αριθ. 1766/82 και (ΕΟΚ) αριθ. 3420/83(3), όπως τροποποιήθηκε τελευταία από τον κανονισμό (ΕΚ) αριθ. 1138/98(4) και ιδίως το άρθρο 9 παράγραφος 1,
Ύστερα από διαβουλεύσεις με τις επιτροπές που συστάθηκαν δυνάμει των εν λόγω κανονισμών,
Εκτιμώντας τα ακόλουθα:
(1) Οι Ηνωμένες Πολιτείες, την 20ή Μαρτίου 2002, έθεσαν σε εφαρμογή μέτρο διασφάλισης "Τμήμα 201" που έλαβε τη μορφή δασμολογικών ποσοστώσεων και συμπληρωματικών δασμών κατ' αξίαν μεταξύ 8 και 30 % επί διαφόρων κατηγοριών προϊόντων σιδήρου και χάλυβα. Τα αυστηρά αμερικανικά περιοριστικά μέτρα δημιουργούν συνθήκες πιθανής εκτροπής των εισαγωγών των εν λόγω προϊόντων από τις Ηνωμένες Πολιτείες προς την κοινοτική αγορά, με κίνδυνο να προκαλέσουν ζημία στους κοινοτικούς παραγωγούς.
(2) Ο κανονισμός (ΕΚ) αριθ. 560/2002 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1287/2002(6), επέβαλε προσωρινά μέτρα διασφάλισης κατά των κοινοτικών εισαγωγών δεκαπέντε κατηγοριών προϊόντων σιδήρου και χάλυβα για τις οποίες η Επιτροπή διαπίστωσε σημαντική αύξηση των κοινοτικών εισαγωγών κατά τη διάρκεια της περιόδου 1998-2001 και, κατόπιν προκαταρκτικής ανάλυσης, θεώρησε ότι υπήρχαν σαφείς αποδείξεις ότι μια παρόμοια αύξηση των εισαγωγών, που πραγματοποιείται επιπλέον σε χαμηλές τιμές, απειλούσε να προκαλέσει ζημία στους κοινοτικούς παραγωγούς. Η Επιτροπή κατέληξε επίσης στο συμπέρασμα ότι η αύξηση των εισαγωγών οφείλετο σε εκτροπή των εμπορικών ροών που ήταν αποτέλεσμα της όλο και πιο προστατευτικής στάσης των Ηνωμένων Πολιτειών. Επίσης, η Επιτροπή προβαίνει σήμερα σε μια έρευνα "διασφάλισης" που αφορά τα προϊόντα που υπόκεινται στα προσωρινά αυτά μέτρα, καθώς και έξι επιπλέον κατηγορίες προϊόντων.
(3) Οι στατιστικές του εξωτερικού εμπορίου της Κοινότητας δεν είναι διαθέσιμες εντός της προθεσμίας που καθορίζεται με τον κανονισμό (ΕΚ) αριθ. 1917/2000 της Επιτροπής, της 7ης Σεπτεμβρίου 2000, για τον καθορισμό ορισμένων διατάξεων εφαρμογής του κανονισμού (ΕΚ) αριθ. 1172/95 του Συμβουλίου όσον αφορά τις στατιστικές του εξωτερικού εμπορίου(7), όπως τροποποιήθηκε από τον κανονισμό (ΕΚ) αριθ. 1669/2001(8).
(4) Ο κανονισμός (ΕΚ) αριθ. 76/2002 της Επιτροπής(9) καθιέρωσε προηγούμενη κοινοτική επιτήρηση των εισαγωγών ορισμένων προϊόντων σιδήρου και χάλυβα που καλύπτονται από τις συνθήκες ΕΚΑΧ και ΕΚ. Ωστόσο, τα προϊόντα που προβλέπει ο εν λόγω κανονισμός δεν αντιστοιχούν επακριβώς σε εκείνα που αφορούν τα αμερικανικά μέτρα διασφάλισης. Επίσης, ο εν λόγω κανονισμός δεν εφαρμόζεται ούτε στις εισαγωγές καταγωγής των χωρών μερών της Ευρωπαϊκής Ζώνης Ελευθέρων Συναλλαγών (ΕΖΕΣ) ούτε στις εισαγωγές καταγωγής των χωρών μερών της συμφωνίας για τον Ευρωπαϊκό Οικονομικό Χώρο (ΕΟΧ), ούτε, τέλος, στις εισαγωγές καταγωγής Τουρκίας. Όμως, κρίνεται απαραίτητη η ύπαρξη στατιστικών στοιχείων για την ταχεία ανάλυση των τάσεων των εισαγωγών όλων των προϊόντων σιδήρου και χάλυβα, ανεξαρτήτως γεωγραφικής καταγωγής, που είναι πιθανό να αποτελέσουν αντικείμενο εκτροπής του εμπορίου μετά την επιβολή των προαναφερθέντων αμερικανικών μέτρων.
(5) Κρίνεται επομένως σκόπιμο να επεκταθεί το πεδίο εφαρμογής της προηγούμενης επιτήρησης, τόσο όσον αφορά τα σχετικά προϊόντα όσο και τη γεωγραφική καταγωγή.
(6) Κατά συνέπεια, ο κανονισμός (ΕΚ) αριθ. 76/2002 πρέπει να τροποποιηθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 76/2002 τροποποιείται ως εξής:
1. Στο άρθρο 1, η παράγραφος 1 αντικαθίσταται από το ακόλουθο κείμενο: "1. Η θέση σε ελεύθερη κυκλοφορία στην Κοινότητα των προϊόντων σιδήρου και χάλυβα, τα οποία καλύπτονται από τις συνθήκες ΕΚΑΧ και ΕΚ και απαριθμούνται στο παράρτημα Ι, υπόκειται σε προηγούμενη κοινοτική επιτήρηση, σύμφωνα με τα άρθρα 11 και 12 του κανονισμού (ΕΚ) αριθ. 3285/94 και τα άρθρα 9 και 10 του κανονισμού (ΕΚ) αριθ. 519/94. Η διάταξη αυτή ισχύει για τις εισαγωγές καταγωγής όλων των τρίτων χωρών. Ωστόσο, τα προϊόντα που αποτελούν το αντικείμενο συμφωνίας διπλού ελέγχου η οποία έχει συναφθεί μεταξύ τρίτης χώρας και της Κοινότητας υπόκεινται στους όρους που καθορίζει η συγκεκριμένη συμφωνία και όχι ο παρών κανονισμός."
2. Το παράρτημα αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την όγδοη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 2002.

Labels: 1
3
5